Diit 33
Dit puɔnyä Kuɔth
1
Puanyɛ Kuoth Nhial lö ji̱ cuŋni,
kɛ ɣöö ro̱ŋ yɛn kɛ liakdɛ.
2
Puanyɛ Kuoth Nhial kɛ thom,
pua̱tdɛ jɛ thom mi tekɛ wäŋ wäl!
3
Kä këtdɛ jɛ dit mi pay cak,
pua̱tdɛ jɛ thom agɔaa,
kä puanyɛ jɛ kɛ jɔw mi di̱i̱t.
4
Ruac Kuɔth Nhial ɛ cuɔ̱ŋ,
kä lätkɛ diaal kɛ thuɔ̱ɔ̱k.
5
Kä jɛn nhɔkɛ ni cuɔ̱ɔ̱ŋ
kɛnɛ thuɔ̱k,
wi̱c muɔ̱ɔ̱n cɛ thia̱a̱ŋ
kɛ nhök Kuɔth Nhial.
6
Cu Kuoth Nhial pua̱a̱r cak
kɛ ruacdɛ,
cuɛ nyin puɔ̱ɔ̱rä diaal
la̱t kɛ yiëëdɛ.
7
Kä cuɛ pi̱w baar ruɔl guäth kɛl,
kä cuɛ bäpdiitni la̱t.
8
Ɛ wi̱c muɔ̱ɔ̱n ni kɛɛliw
luth Kuoth Nhial,
kä a ji̱ ɣɔaa diaal luɔ̱thkɛ jɛ!
9
Kä mi cɛ lat, la tuɔɔkɛ,
mi cɛ lar, la jɔcɛ.
10
La Kuoth Nhial cär dööri
a jak kä thil luɔt,
la yärɛ ca̱a̱p nath.
11
Ruac Kuɔth Nhial tëë thi̱n
amäni cäŋ kɛl,
wä cär lɔaacdɛ kä ri̱c diaal.
12
Tɛ̈th lɔaac akɛ do̱r in Kuothdɛ
mɔ Kuoth Nhial,
nɛy tin cɛ mɛk ala nyinkɛ!
13
Kuoth Nhial guicɛ piny
ni nhial,
jɛn guicɛ gaat nath.
14
Ni guäth ciɛŋädɛ guicɛ
nɛy diaal
tin cieŋ wi̱i̱ muɔ̱ɔ̱n,
15
kɛ ɣöö ɛ jɛn lät lo̱c
nɛɛni diaal ɔ,
kä ŋäcɛ tin diaal tin la̱tkɛ.
16
Thilɛ kuäär mi ka̱nkɛ
kɛ ŋuan rɛ̈mdɛ,
kä thilɛ wääth köör
mi leny rɔ kɛ buɔ̱mdɛ.
17
Jio̱k köör /cɛ naath dëë joc,
kä /cɛ naath dëë kän kɛ buɔ̱mdɛ.
18
Wäŋ Kuɔth Nhial tekɛ kɛɛl
kɛ tin luɔ̱thkɛ jɛ,
kɛnɛ nɛy tin ŋa̱thkɛ ni nhökdɛ
min thil pek,
19
kɛ ɣöö bɛ kɛ kän li̱th,
kä bɛ kɛ jak kä tëk rɛy buath.
20
Bi ti̱eyda lip ni Kuoth Nhial,
ɛ jɛn la luääkda kä ko̱tda mɔ.
21
Kä ɛ jɛn tɛth lo̱ckɔ kɛ jɛ mɔ,
kɛ ɣöö ŋääth nɛy ni ciötdɛ
min rɛl gɔɔydɛ rɔ.
22
A nhökdu min thil pek bëë kä kɔ
lö Kuoth Nhial,
kɛ ɣöö cakɔ ŋa̱thda la̱th kä ji̱.
